钦定古今图书集成/明伦汇编/氏族典/第018卷 > 《论唐氏族志》元·弋直
## 钦定古今图书集成/明伦汇编/氏族典/第018卷 > 《论唐氏族志》元·弋直

愚按：人之贤否不同，善恶万状，初不可以家世而求
之也。以尧、舜为父而有朱均；以瞽鲧为父而有舜、禹；
伊尹自耕稼而佐成汤，傅说自版筑而相武丁，太公
自渔钓而为周太师，此岂以家世而求之邪？况自魏
有中原，中外之姓杂然无辨，赫连托始于夏后，拓跋
推本于轩辕，李氏以元元为祖，崇韬认汾阳为宗，书
史失传，谱牒无据。至若唐之崔、卢、李、郑，矜其门地，贩
鬻婚姻，无所不至。太宗深疾斯弊，思欲革而正之，是
矣。然犹以一时品级之高下，而为后世门户之贵贱，
则滋惑也。姑以当时言之，当时名臣，无过房、杜，厥后
遗爱，与公主为非。杜、荷与承乾造逆，将以其父祖之
贤德而取之乎？抑以其子孙之叛逆而黜之乎？然此
犹在易世之后也。若侯君集与《凌烟》之图而身为叛
逆，许敬宗与登瀛之选而心极奸邪，又将何以处之
乎？夫物之不齐，物之情也。奈何欲定以一时之私见
哉？宜其纷纷而卒无补于事也。